Ehdotus neuvoston asetukseksi (EY) Itämeren pyyntiponnistusten hallintojärjestelmästä /* KOM/96/0489 lopull. - CNS 96/0244 */



Virallinen lehti nro C 342 , 14/11/1996 s. 0009



Ehdotus neuvoston asetukseksi (EY) Itämeren pyyntiponnistusten hallintojärjestelmästä (96/C 342/07) (ETA:n kannalta merkityksellinen teksti) KOM(96) 489 lopull. - 96/0244(CNS) (Komission esittämä 14 päivänä lokakuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että Itävallan, Suomen ja Ruotsin liittymisasiakirjan mukaan vesille pääsyä koskevaa siirtymäkauden järjestelmää sovelletaan yhteisön kalastuslupajärjestelmän soveltamisen alkamiseen asti, tässä järjestelmässä määritellään yhteisön toimenpiteet, joilla vahvistetaan vesialueille pääsyä ja kalavarojen käyttöä sekä kalastustoiminnan harjoittamista koskevat edellytykset, on tarpeen kerätä tietoja yhteisön alusten toteuttamista pyyntiponnistuksista järjestelmän soveltamisalaan kuuluvien kalastusalueiden osalta kalavarojen hyödyntämistä koskevan tietämyksen lisäämiseksi, pyyntiponnistusten seuranta kuuluu lippuvaltiona oleville jäsenvaltioille; on tarpeen varmistaa hallinto- ja valvontamenettelyjen avoimuus ja oikeudenmukaisuus, ja Itämeren pyyntiponnistusten seuranta ei estä neuvostoa vahvistamasta uusia pyyntiponnistustasoja asetuksessa (ETY) N:o 3760/92 säädettyä menettelyä noudattaen ottaen erityisesti huomioon kalakantojen tilan kyseisellä alueella, ON ANTANUT TÄMÄN ASETUKSEN: 1 artikla Tässä asetuksessa vahvistetaan menettelytavat pyyntiponnistusten hallintojärjestelmän perustamiseksi jäsenvaltioiden suvereniteettiin tai lainkäyttövaltaan kuuluvilla IBSFC-alueilla (osa-alueet 22-32). Tämä pyyntiponnistusten hallintojärjestelmä tulee voimaan 1 päivänä tammikuuta 1998. 2 artikla 1. Jäsenvaltioiden on laadittava nimiluettelot niiden lipun alla purjehtivista kalastusaluksista, joilla on lupa harjoittaa kalastusta liitteessä määritellyillä kalastusalueilla. 2. Jäsenvaltiot voivat myöhemmin sisällyttää muita aluksia alusten nimiluetteloihin edellyttäen, että kyseisillä aluksilla oli oikeus harjoittaa kalastusta ennen luetteloiden laatimista. 3. Jäsenvaltiot voivat korvata mainittuihin luetteloihin merkityt kalastusalukset myöhemmin toisilla aluksilla. 3 artikla Jäsenvaltioiden on annettava erityiskalastuslupia koskevista yleisistä säännöksistä 27 päivänä kesäkuuta 1994 annetun neuvoston asetuksen (EY) N:o 1627/94 (1) mukaisesti erityiskalastuslupia oman lippunsa alla purjehtiville aluksille, jotka harjoittavat kalastustoimintaa liitteessä tarkoitetuilla kalastusalueilla. 4 artikla 1. Jäsenvaltioiden on ilmoitettava komissiolle 2 artiklassa tarkoitettuihin nimiluetteloihin liittyvät tiedot viimeistään 30 päivänä maaliskuuta 1997. 2. Jäsenvaltioiden on määräajoin toimitettava komissiolle tiedot kaikista 1 kohdassa tarkoitettuja seikkoja koskevista muutoksista. 3. Komissio toimittaa 1 ja 2 kohdassa tarkoitetut tiedot edelleen jäsenvaltioille. 5 artikla Neuvosto voi tarvittaessa vahvistaa uudet pyyntiponnistustasot asetuksen (ETY) N:o 3760/92 8 artiklan 4 kohdassa säädettyä menettelyä noudattaen ottaen erityisesti huomioon kalakantojen tilan liitteessä tarkoitetuilla kalastusalueilla. 6 artikla 1. Jäsenvaltioiden on toteutettava toimenpiteitä, joiden tarkoituksena on varmistaa niiden lipun alla purjehtivien alusten liitteessä tarkoitetuilla kalastusalueilla toteuttamien pyyntiponnistusten jälkitarkastukset. 2. Neuvosto päättää ennen 31 päivää joulukuuta 1997 komission viimeistään 30 päivänä kesäkuuta 1997 tekemien ehdotusten perusteella, jotka koskevat yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetun neuvoston asetuksen (ETY) N:o 2847/93 (2) muutoksia, erityisesti sen II osaston a kohdasta, joka koskee pyyntiponnistusten merkitsemistä kalastuspäiväkirjaan, menettelyjä alusten nimiluetteloiden toimittamisesta edelleen komissiolle, jäsenvaltioiden keräämiä pyyntiponnistustietoja sekä kerättyjen tietojen toimittamista edelleen komissiolle, jotta turvataan tässä asetuksessa tarkoitetun pyyntiponnistusten hallintojärjestelmän noudattaminen. 7 artikla 1. Tämän asetuksen säännöksiä sovelletaan perpendikkeliväliltään yli 15 metriä pitkiin aluksiin. 2. Kyseistä rajaa pienempien kalastusalusten pyyntiponnistuksista tehdään kokonaisarvio kunkin kalastuksen lajin osalta. 8 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 171, 6.7.1994, s. 7 (2) EYVL N:o L 261, 20.10.1993, s. 1 LIITE >TAULUKON PAIKKA>